钦定古今图书集成/方舆汇编/职方典/第1526卷 > 《东山志略》谢三秀
## 钦定古今图书集成/方舆汇编/职方典/第1526卷 > 《东山志略》谢三秀

山在黔东门外，故曰“东山。”峭壁斗绝，百仞朱楼，缥缈
欲飞，前俯金汤，后枕铜鼓，固俨然西南一具瞻云。山
麓旧无结构，万历初，中丞何公始建东山阁。两山夹
谷之间，颇足幽胜。阁后为“都是春风楼”，楼高不及阁
之半，而阔倍之。槛外社坛诸山，一目都尽。劲松谡谡，
如听浙江八月潮，能令坐者忘倦。出阁启短扉，梯石
而上，望一天门，如在霞表。山椒祠灵官，虬髯如戟，凛
凛有生气。门东西各翼以祠，祀关、赵二将军，岁时香火不乏。祠右高阜，则小鲁亭在焉。亭据三面之胜，故
自佳，惜不见城南如练耳。亭下小有洞，仅容二人坐。
乱石岌嶪相倚，去小鲁望绰楔而进，是为空中楼阁。
阁不甚华，呼吸帝座，左右与楼络绎。东为云堂，以客
方外，残碑断碣相枕藉，苔藓蚀而茑萝封也。僧横小
楼于丛薄中。三圣殿与阁对峙，负山雄丽，而眺望不
赊。殿左为文昌宫，少爽闿，近亦倾圮。斗姥阁半嵌崖，
半飞驾空中，凭阑极目，便自有天际真人想。然而据
险为不甚适。自此过通明殿，仅数十武，皆从冈脊上
行。罡风蓬蓬然，吹人欲起。殿祀东岳玉帝，金像颇肃，
真足奔走万灵。左为锺亭，右为积翠亭，咸与殿称。前
楹轩豁，松桧阴森，即六月不受暑。下视城市，殆如蚁
垤。千甍翼张，万瓦鳞次。明江一派，盈盈扇履间。虹桥
卧波，渔人操舴艋，如在镜中行。大都黔中之胜，无逾
兹山。